Die Sharks, die Vrystaat Cheetahs, die Goue Leeus, die Westelike Provinsie en die Blou Bulle is die gunstelinge om die vier uitspeelplekke te haal, maar Griekwas moet nie heeltemal weggegooi word nie.
♦ Vrydagaand speel die Goue Leeus op Ellispark teen die Westelike Provinsie, die span wat hy in verlede jaar se eindstryd geklop het.
Die WP kom Johannesburg toe met die soort selfvertroue wat ŉ oorwinning oor die voorste span, die Sharks, bring. Maar dit was verlede week, toe die Leeus aan die ander kant op Loftus taamlik deeglik tweede teen die Blou Bulle gekom het.
Johan Ackerman , afrigter van die Leeus, is versigtig oor die pak van die WP wat in die lynstane maar ook met ŉ stewige voorry sake kan omkrap en selfs beheer. En hy wys op die vaart van die WP se buite-agterspelers wat groot probleme vir die Leeus kan veroorsaak.
Dit sal taai wees, want daar is nie veel tussen die twee te kies nie. Die WP met sy snellers en die Leeus met hulle benadering sal vir lekker rugby sorg, met die tuisspan wat dalk net-net kan wen.
♦ Die Blou Bulle was verlede naweek goed teen die Leeus wat nie op hulle stukke was nie. Die afrigter Nollis Marais sal hoop die insinkings wat dusver die seisoen gekom en gegaan het, is in Nelspruit afwesig. Hy soek momentum vir sy span, en twee goeie vertonings sal in dié opsig help.